google/wiki40b huggingface dataset:
Baskerland (autonom region)

Historie

I 1931 samlet leder av Det baskiske nasjonalistparti (EAJ-PNV) José Antonio Aguirre nasjonalistiske ordførere i Gernika der forsamlingen under Gernikatreet proklamerte den Baskiske Republikk og dennes rett til selvstyre i et føderalt Spania. Republikken ble kortvarig på grunn av den spanske borgerkrigens utbrudd 17. juli 1936. Aguirre og hans regjering ble tvunget i eksil, men fortsatte arbeidet for et mer selvstendig Baskerland. Regjeringen forble i eksil i USA og ble ledet av Jesús María Leizaola etter Aguirres død i 1960.
Etter Francisco Francos død i 1975 begynte en forsiktig demokratisering av Spania. I 1978 fikk Spania ny grunnlov godkjent ved folkeavstemning som ledd i demokratiseringen. Mens EAJ-PNV oppfordret folk til å avstå fra å stemme, oppfordret det nye partiet Herri Batasuna baskere om å stemme mot den nye grunnloven. I de baskiske provinsene i Spania stemte 23.5 prosent nei, mens 55 prosent avsto fra å delta.
Senere samme år ble Statuttene om baskisk autonomi vedtatt ved folkavstemming. EAJ-PNV støttet opprettelsen av den autonome regionen Baskerland, mens Batasuna var i mot, dels fordi provinsen Nafarroa var utelatt fra den nye politiske enheten. Den baskiske eksilregjeringen ble ikke oppløst før Statuttene om baskisk autonomi ble vedtatt. Samtidig ble Baskerlands regjering og Baskerlands parlament opprettet.
Hamar Jernstøberi

Hamar Jernstøberi og Mekaniske Verksted eller HamJern er et tidligere industriforetak på Hamar som i dag går under navnet "Hamjern as", etter å ha blitt delt opp i flere ulike selskaper. Selve støperiet ble grunnlagt den 21. mai 1895 ved Espern mellom jernbaneområdet og Mjøsa, og ble raskt kjent for sine støpejernsprodukter med ovner og komfyrer. Senere ble det utviklet og produsert handelsstøpegods, jernbanematriell og landbruksredskaper som for eksempel ploger,harver, høyriver, treskeverk, hakkemaskiner ved fabrikken. 
Satsingen på å produsere lokomotiver ble startet i 1901 etter å ha levert flere vellykkede malmvogner. Det ble produsert om lag 200 damplokomotiver på HamJern, hvor blant andre Dovregubben inngår. Senere ble det også produsert elektriske lokomotiver ved fabrikken.
HamJern var lenge en av Hedmarks største arbeidsplasser, og hadde i 1943 over 400 arbeidere og 75 funksjonærer. Utover 1960-tallet og frem mot 1980-tallet ble fabrikklokalene modernisert og utvidet samtidig som Munck Cranes overtok en del av virksomheten ved å produsere skipskraner. I 1984 ble platebearbeidingsdelen til Furnes-Hamjern overtatt av Ameco.
Europaparlamentsvalget i Frankrike 2009

Europaparlamentsvalget i Frankrike 2009 ble avholdt lørdag 6. juni (områder utenfor fastlandet) og søndag 7. juni 2009. Det valgtes 72 mandater til Europaparlamentet.
Boksing under Middelhavslekene 1991

Boksing under Middelhavslekene 1991. Boksing var en av flere sporter under de ellevte middelhavslekene som ble arrangert i Athen i Hellas i perioden 28. juni til 12. juli 1991. Det var ellevte gangen som boksing var med på programmet under Middelhavslekene. Det ble konkurrert i tolv vektklasser, kun for menn. Alle tapende semifinalister fikk bronsemedaljer. Syria ble beste nasjon med tre gullmedaljer.
Värmlands län

Landskap

Landskapet Värmland omfatter omtrent hele dagens Värmlands län, samt Karlskoga i Örebro län og Amnehärads församling i Gullspång kommune i Västra Götalands län.

Administrasjon

Hovedoppgavene for lensadministrasjonen er å utføre de oppgavene gitt av Riksdagen og den svenske regjeringen, å koordinere og oppmuntre til lenets økonomiske vekst og ivareta rettssikkerheten.
Hvit flaggmåler

Utseende

En middelsstor (vingespenn 22 – 27 mm), slank, kontrastrikt farget måler. Denne vakre arten kan særlig kjennes på at vingenes brede tverrbånd er snøhvitt. Antennene er trådformede hos begge kjønn. Brystet (thorax) er kledt med mørkegrå hår, bakkroppen er lyshåret. Forvingen er grå ved roten, utenfor dette med et brunsvart, et brunt og ett til, brunsvart, tverrbånd. Så kommer vingens brede tverrbånd, som hos denne arten er helt skinnende hvitt. Utenfor det brede tverrbåndet kommer et brunsvart bånd som bare er synlig i vingens fremre halvdel. Dette har en markert knekk i midten. I vingens ytre del er det et smalt, bølgete, gråbrunt tverrbånd og flere pilformede, mørke flekker. Bakvingen er hvit med utydelige, grå tverrbånd. Larven er nesten naken, bare med noen få, korte børster, slank, gul langs ryggen, langs sidene øverst med en bred, svart lengdestripe, under denne en smal, hvit stripe. Buken er lysgrønn.

Levevis

Hvit flaggmåler lever på gressmarker og i åpen skog. Lenger sør i Europa går arten også et stykke opp i fjellet, men neppe i Norge. De voksne målerne flyr om natten i juni – juli. Larvene lever på ulike arter av maure (Galium spp.).

Utbredelse

Den er en palearktisk art som finnes i det meste av Europa, i Midtøsten og i Nord-Asia. I Norge er den funnet langs kysten vestover til Vest-Agder.
Prosesjon

En prosesjon (fra latin processio, til procedere, «gå, rykke frem») er et høytidelig opptog med en gruppe mennesker, som foregår i en formell eller seremoniell sammenheng. De er blant annet vanlige i begravelser.
AUV

AUV (Autonomous Underwater Vehicle), også kalt autonome undervannsfarkoster, er selvgående undervannsroboter, ofte av form som minner om en torpedo om de skal gå langt, eller andre former om de skal operere innenfor et begrenset område.
Slike farkoster opererer som oftest etter forut lagrede operasjonsplaner, eller utfra planer som lastes ned via akustiske kommunikasjonssystemer. På grunn av lang tid fra en kommando sendes og til den får effekt så må kommandoen ta høyde for miljøendringer der AUVen oppholder seg, eller at kommandoen ikke lengre er gyldig idet den når frem. Et annet assosiert problem er hvordan det etableres et posisjonsfiks. Det kan brukes akustiske fyr på havbunnen, eller fartøy på overflaten kan ha slike akustiske fyr. Det brukes også treghetsnavigasjon kombinert med havbunnfølgende sonarer.
Yakum

Yakum (hebraisk skrift יָקוּם, som betyr «Han skal stå opp») er en kibbutz sentralt i Israel, sør for Netanya. Den tilhører Hof HaSharon regionale kommune og hadde et folketall på 555 i 2006.

Geografi

Yakum ligger sentralt på kyststripen til Israel, rundt 30 km fra Tel Aviv, og 5 km fra de sørlige forstedene til Netanya.

Historie

I 1934 ble en gruppe unge tyske immigranter samlet i kibbutzen En Harod for å danne kjernen i en ny kibbutz. I 1938 ble Yakum grunnlagt som kibbutz Eretz-Israel Dalet i byen Hadera. Kibbutzen fikk ikke tildelt land før i 1947, da et område nær Wadi Falik ble utpekt for kibbutzen. I ventetiden kom flere medlemmer til gruppen fra Tyskland, Ungarn og Polen, og de ble sendt til å arbeide i allerede etablerte bosetninger i Galilea, som Yavne'el.
I 1947 flyttet kibbutzen endelig til den nåværende plasseringen og fikk navnet Yakum. Medlemmene var ikke fornøyde med navnet de hadde fått, og søkte til komitéen om å bytte navn, men ble avslått.
Asiamesterskapet i friidrett 2015

Asiamesterskapet i friidrett 2015 ble arrangert fra 3. til 7. juni 2015 i Wuhan i Kina. Dette var det 21. Asiamesterskapet i friidrett som ble arrangert.
Canelones (kommune)

Geografi

Canelones grenser i nord mot Santa Lucía, i øst mot Santa Rosa og Sauce, i sør mot Progreso, og i vest mot Aguas Corrientes og Los Cerrillos.

Historie

Canelones ble grunnlagt i 15. mars 2010.

Regjeringen

Ordføreren (alcaldesa) i kommunen er Mabel Curbelo (2010-2015).
Mulciber

Utseende

Middelsstore, stort sett lyst brunlige trebukker. Antennene er omtrent så lange som kroppen.

Utbredelse

Bortsett fra én art på Sri Lanka er slekten utbredt på Molukkene, Ny-Guinea og Salomonøyene.
Antiokos XII Dionysos

Liv

Antiokos XII Dionysos etterfulgte sin bror Demetrios III Eukairos som separatisthersker i de sørlige delene av Syria (som var det gjenværende området av Selevkideriket), hovedsakelig Damaskus og byens nærmeste omgivelser.
Antiokos XII fikk innledningsvis militær støtte fra Egypt og var den siste selevkidehersker med en viss militært omdømme, selv om det var av lokal skala. Han gjorde flere angrep inn i området til de jødiske hasmoneiske kongene, og forsøkte å begrense framveksten til de arabiske nabateere. I et slag med disse var i begynnelsen preget av krigslykke, men så ble den unge kongen fanget i en håndgemeng og drept. Ved hans død flyktet den syriske hæren og i stor grad omkom i ørkenen. Kort tid etter erobret nabateerne Damaskus.
I tillegg til sitt tilnavn Dionysos, ble han også kalt for Epifanes, Filopator og Kallinikos. De betydde henholdsvis «Gud», «manifest», «elsker sin far» og «store seierherre». De siste selevkideherskerne brukte ofte flere skrytende epiteter på sine mynter.
Tiergarten (Altena)

Tiergarten er en bydel i Altena, Märkischer Kreis, Nordrhein-Westfalen, Tyskland. Tiergarten opplevde en stor befolkningsvekst på 1960 og 1970 tallet. I dag er befolkningstallet stabilt.

Offentlig kommunikasjon

Tiergarten er forbundet med rutene 30 og 31. Disse har avganger alle hverdager.

Stormen Kyrill

Tiergarten ble sammen med områdene i omegn berørt sterkt av stormen Kyrill, som herjet i januar 2006.

Turveier

Skogsområdene bak Tiergarten har et godt utbygd skogsveinett, hvor det er gode muligheter for å gå tur, sykle eller drive med andre typiske skogsaktiviteter. Skogsbilveiene ble stengt i et halv år, på grunn av stormen Kyrill.
Avl

Avl, som også kalles al, drett, oppdrett, kunstig utvalg og selektiv utvelgelse, er planmessig ledelse av dyrs eller planters formering. Den som driver med slik avl kalles en oppdretter. Ifølge Bokmålsordboka er avl «målbevisst arbeid for arvelig forbedring av husdyr ved å velge ut hvilke dyr som skal være foreldre til neste kull av avkom». Det eksisterer en rekke ulike avlsmetoder, som kan være mer eller mindre kontroversielle. Motsatsen til selektiv utvelgelse er naturlig seleksjon.
Moderne avl benytter i stor grad kunstig befruktning gjennom inseminasjon (assistert overføring av sæd).
Rhys Jones-saken

Rhys Jones-saken var en drapssak som fant sted i England den 22. august 2007.

Bakgrunn

11 år gamle Rhys Jones spilte fotball med noen av sine venner utenfor en pub i forstaden Croxteth i Liverpool i Storbritannia da han uten forvarsel ble skutt. Medier beskrev drapet som gjenglignende, men britisk politi fortalte at gutten ikke hadde noen gjengtilknytning og at drapsmotivet derfor var en gåte.
Rhys Jones ble raskt hentet av en ambulanse, med moren ved sin side, men døde på sykehuset.
Storbritannias statsminister Gordon Brown gikk raskt ut og fordømte drapet.
Rhys Jones ble bisatt 6. september 2007.
Drapet er nå oppklart og den 18 år gamle Sean Mercer ble i desember 2008 dømt for drapet og fikk en dom på 22 års fengsel.
Hovedfag

Hovedfag betegnet det fag man har avlagt høyere eksamen i ved et norsk universitet innenfor visse fagområder (humanistiske, samfunnsvitenskapelige, matematisk-naturvitenskapelige fag mv.). Avlagt hovedfagseksamen i et fag førte frem til embetseksamen i den vitenskapen som faget representerte. Hovedfag i statsvitenskap gav samfunnsvitenskapelig embetseksamen, hovedfag i fysikk gav matematisk-naturvitenskapelig embetseksamen osv. Ordningen med hovedfag og mellomfag er i dag avviklet i forbindelse med innføringen av henholdsvis master- og bachelorgraden.
Som hovedfag valgte man ett av fagene man allerede hadde mellomfag i. Hovedfagsstudiet varte normalt i halvannet til to og et halvt år, og studiet bestod av såvel kurs som selvstendig forskningsarbeid. Forskningsarbeidet skulle resultere i en hovedoppgave, normalt på 80–150 sider. Tok man et hovedfag i historisk-filosofiske fag ble man cand.philol., for samfunnsvitenskapelige fag cand.polit., cand.sociol., cand.oecon. eller cand.psychol.. Hovedfag i matematisk-naturvitenskapelige fag (kalt realfag) ga tittelen cand.scient., som avløste den tidligere cand.real.-tittelen.  
Laveregrads eksamen (mellomfag) ga rett til tittelen cand.mag. (skoleembedseksamen). Graden hadde varierende sammensetning med en typisk studietid på 4–5 år.
Vårsemesteret 2007 var siste frist for å gjøre ferdig et hovedfag, og graden ble erstattet med mastergrad.
Ida Bjørndalen Karlsson

Ungdom

Ida Bjørndalen Karlsson debuterte på ungdomslandslaget til Norge 28. april 2000 i en alder av 16 år og 356 dager. Kampen var mot Sverige på hjemmebane. Norge vant 29-21 og Ida scorte 1 mål.
Hun har 16 kamper og 27 mål for ungdomslandslaget fra perioden 28. april 2000 til 07. august 2001

Junior

Ida debuterte på Juniorlandslaget 15. mars 2002 mot Danmark på hjemmebane. Kampen endte 29 - 25 til Norge, og Ida scorte 1 mål.
Hun har 16 kamper og 41 mål for Junior landslaget til Norge fra perioden 15. mars 2002 til 3. august 2002.
Hennes beste kamp for Junior landslaget var mot Aserbajdsjan 24. mai 2002 hvor Norge vant 18-38. Ida scorte 10 mål og ble banens beste.

Senior

Ida debuterte for Norges seniorlandslag 26. mars 2004 mot Spania på hjemmebane. Norge tapte kampen 25-27, og Ida scorte ingen mål. 
Hennes beste kamp for seniorlandslaget var mot Sverige 26. mai 2013. Norge tapte 28-25, men Ida scorte 10 mål og ble banens beste.
Tāranātha

Tāranātha (fødenavn Kun-dga'-snying-po, som er en tibetansk ekvivalent til sanskrit Anandagarbha;  født 1575 i Tibet, død 1634 i Urga i Mongolia) var en  Lama innenfor skolen Jonangpa i tibetansk buddhisme. Han er betraktet som skolens mest nevneverdige eksponent.
Taranatha ble angivelig født på samme fødselsdagen til Padmasambhava. Han adopterte sanskritnavnet Taranatha, som en indikasjon på verdien han la i studiet av sanskrit, på en tid da mestringen av dette språket hadde blitt mindre vanlig i Tibet enn det en gang var. Det var også en hyllest til hans indiske lærer,  Buddhaguptanatha.
Hans kvaliteter ble anerkjent av mange i ung alder, noe som ofte er tilfelle med store mestere. Han studerte under mestrene Je Draktopa, Yeshe Wangpo, Kunga Tashi og Jampa Lhundrup, selv om hans primære lærer var Buddhaguptanatha.
Taranatha ble anerkjent av Khenchen Lungrik Gyatso som gjenfødselen av Krishnacarya og Khenchen's egen lærer, Jetsun Kunga Drolchok.
Gaoyang (Baoding)

Gaoyang (kinesisk: 高阳:县 pinyin: Gāoyáng Xiàn) er et fylke i provinsen Hebei i Folkerepublikken Kina. Det er administrativt del av byprefekturet Baoding.
Fylket er på 497 km² og befolkningen var i 1999 på 305.069 innbyggere.

Kulturminner

Den gamle Forberedelsesskolen for Frankrikeopphold i landsbyen Buli, som var i funksjon fra 1917 til 1919 (Buli liufa gongyi xuexiao jiuzhi, 布里留法工艺学校旧址), ble i 2006 oppført på Folkerepublikken Kinas liste over kulturminnesmerker.
Borgværet naturreservat

Borgværet naturreservat ligger i Vestvågøy kommune i Nordland. Naturreservatet omfatter flere småøyer nord for Vestvågøya. Det har et areal på 9842 dekar, hvorav 9377 dekar sjøareal. Området er vernet for å ivareta et verdifullt kystområde med blant annet hekke- og overvintringsområde for sjøfugl. I området ligger også Borgværet landskapsvernområde.
Assassin's Creed III

Spillet

Assassin's Creed III er i en åpen verden uten noen form for linær historie, noe som gir spilleren lov til å utforske verdenen etter eget ønske. Spillets bakgrunn er satt under den amerikanske revolusjonen, hvor britene ønsker å kontrollere koloniene i Nord-Amerika. Spillet tar også i bruk en ny spillmotor, bygget fra bunnen av hos Ubisoft, AnvilNext, hvilket ble laget for å gi spillet en bedre flyt i både kamp og free-running, såkalt parkour. I tillegg kan spillmotoren takle opptil 2000 sivile personer på en gang, hvor tidligere motorer kun kunne ha 100.
Arsenalet til hovedpersonen vil også bli utvidet som vist på E3 i 2012.
Byene som er vist i spillet er Boston og New York, samt en "frontier" der spilleren kan få sjansen til å drive med jakt for penger. Her får spilleren utdelt åte og snarer.
Beryktethetsnivået, et element som ble først lagt til i Assassin's Creed II, har fått en liten endring, der beryktethetsnivået er delt i fire; nivå 0(inkognito), nivå 1(mistenksom), nivå 2(advarsel), nivå 3(ettersøkt).
Helsesystemet har også fått en oppgradering, hvor rustning ikke lenger spiller en rolle, ettersom karakteren vil regenerere helsen ved å være ute av kamp lenge nok.
Sniking har alltid vært en del av Assassin's Creed, og denne gangen gjorde Ubisoft det slik at karakteren kan skjules i høye busker, stå mellom to sivile eller sitte på en benk, og stå bak hjørner. Mens karakteren er skjult, kan han også plystre for å tiltrekke vaktene, slik at snikmyrding ikke lenger dreier seg om timing og posisjonen til karakteren.
Free-running har også blitt forbedret hvor spilleren nå kun trenger å holde inne én knapp for å begynne free-running. Flyten i spillet har også blitt forbedret fra de forrige spillene, og hovedpersonen skal nå være i stand til å klatre i trær og bruke dem som en fluktvei eller angrepsposisjon, noe som aldri tidligere har vært mulig i Assassin's Creed.

Våpen

Våpnene som hovedpersonen vil/kan få, er to skjulte klinger, tomahawk, opp til to pistoler, sverd, tunge økser, klubbe, piler og bue, musketter, taupiler, røykbomber og miner.

Kamp

Kampsystemet har fått en total overhaling, fra å gå fra to-knappsystem til et enknappsystem. Spilleren kan nå ved bare å trykke én knapp kontre motstanderen og derfra bestemme hva de vil gjøre med motstanderen. I tidligere Assassin's Creed måtte spilleren holde nede en knapp, deretter time knapp nummer to idet fienden angrep. En annen endring er at karakteren nå holder våpen i begge hendene, i stedet for bare en, såkalt dual wielding.

Grafikk

Siden spillet ble bygget på en ny spillmotor, er grafikken blitt forandret fullstendig. Når karakteren beveger seg gjennom dyp snø, vil han lage spor etter seg, i form for snødyner. Klær vil beveges naturlig, og de reagerer på været i spillet.
Det militære femkampmerket

Det militære femkampmerket er et norsk militært ferdighetsmerke innstiftet i 1962. Det tildeles for ferdigheter innen militær femkamp, med oppnådde minstekrav innen grenene skyting, hinderløp, svømming, håndgranatkasting og terrengløp.
Det militære femkampmerket er utformet som en pentagonal medalje i gull. Merket bærer i midten et opprett sverd. Medaljen bæres i grønt bånd med en blå midtstripe, som har smale røde kanter. Til 2008 var Idrettsmerket tillatt båret på norsk militær uniform.
Bow Quarter

Bow Quarter er et inngjerdet område i Bow i bydelen Tower Hamlets. Bygningen var opprinnelig en fyrstikkfabrikk som ble eid av Bryant and May, og var åstedet for fyrstikkpikenes streik i London i 1888. Fabrikkbygningen ble utviklet til boliger på 1980-tallet, i et av Øst-Londons første byfornyelses-prosjekter.
Fra midten av 1800-tallet og fram til fabrikken ble endelig stengt i 1979 da 275 arbeidere ble overført til Litherland i nærheten av Liverpool, var stedet lokaliseringen av den berømte fyrstikkfabrikken Bryant and May. Ved et tidspunkt var dette Londons største fabrikk.
Hot Pockets

Hot Pockets er frosne empanadas for oppvarming i mikrobølgeovn. De er laget med én eller flere typer ost, kjøtt eller grønnsaker. Hot Pockets ble lansert av Chef America Inc., men har siden 2002 blitt produsert av Nestlé.
Der er mer enn 20 varianter av den tradisjonelle Hot Pockets, inkludert frokost-, lunch- og middagsvarianter. Nestlé fabrikkerer dessuten Lean Pockets, Pretzel Bread Hot and Lean Pockets, Hot Pockets Croissant Crust og Hot Pockets Sideshots. Tidligere Nestlé også Hot Pie Express, Hot Pocket Pizza Minis (opprinnelig kalt Hot Pockets Pizza Snacks), Hot Pockets Subs, Hot Pockets Calzones og Hot Pockets Panini.
NTNU i Gjøvik

Ledelse

NTNUs organisering er hjemlet i universitets- og høyskoleloven. Det øverste organet er styret. Rektor rapporterer til styret og er styrets sekretær. 
Gunnar Bovim har vært NTNUs rektor siden 2013. Svein Richard Brandtzæg har vært styreleder siden 1. januar 2014.
Etter fusjonen beholdt NTNU i Gjøvik en stedlig leder med stillingsbenevnelse viserektor. Viserektor har samlet ansvar for faglig og administrativ virksomhet, og inngår i rektors ledergruppe. Etter å ha vært fungerende viserektor fra 1. januar 2016, ble Jørn Wroldsen ansatt i stillingen i en åremålsperiode på fire år fra 1. januar 2017.

Organisasjon i 2016

2016 var et overgangsår også når det gjaldt NTNUs ledelse. 24. november 2015 møttes NTNUs nye styre for første gang. Det var da utvidet med ett styremedlem fra hver av de tre fusjonerende høgskolene, og en ekstern representant utpekt av Kunnskapsdepartementet. Denne representanten er også fra Høgskolen i Ålesund. Dette styret skal bare sitte frem til 31. juli 2017. Da blir det nytt valg, og tallet på representanter skal tilbake til elleve.
Jørn Wroldsen var fungerende viserektor fra 1. januar 2016. Han kom fra stillingen som rektor ved Høgskolen i Gjøvik (2000–1015). 
Viserektor har samlet ansvar for faglig og administrativ virksomhet, og inngår i rektors ledergruppe.

Studier

Studiene ved Høgskolen i Gjøvik videreføres i NTNU i Gjøvik, i overgangsåret 2016 uten vesentlige endringer.
NTNU i Gjøvik er det eneste lærestedet i Skandinavia som tilbyr bachelor-, master- og doktorgradsstudier i informasjonssikkerhet,  og har tilbudt doktorgrad i informatikk siden 2012.

Forskning

Forskning foregår både som del av virksomheten ved avdelingene, og i svært spesialiserte sentre og miljøer.
NTNU i Gjøvik har utmerket seg når det gjelder forskning innen informatikk og informasjonssikkerhet. 
Senter for cyber- og informasjonssikkerhet (CCIS) fikk tildelt sju millioner kroner til videre forskning via statsbudsjettet for 2016.
COINS Research School of Computer and Information Security ledes av NTNU i Gjøvik. I tillegg til NTNU, er følgende institusjoner samarbeidspartnere i forskningsskolen: Universitetet i Agder, Universitetet i Bergen, Universitetet i Oslo, Universitetet i Stavanger og Universitetet i Tromsø.
NM i bryting 2000

NM i bryting 2000 ble arrangert på Kolbotn 6.-7. mai. Arrangør var Kolbotn IL. 
Kongepokalene ble vunnet av Stig Arve Hansen og Gudrun Anette Høie.
Citizens' Movement for Democracy and Peace

Citizens' Movement for Democracy and Peace (CMDP – Borgerbevegelsen for Demokrati og Fred) er en menneskerettsorganisasjon i Nepal.
CMDP blei danna i juli 2005, som et resultat av kong Gyanendras statskupp 1. februar samme år.. Organisasjonen spilte ei sentral rolle under det store demokratiopprøret Jana Andolan 2006.

Kamp mot kong Gyanendras diktatur

Under kong Gyanendras diktatur i 2005 organiserte CMDP protester, og mange ledende medlemmer blei fengsla.
Da det store demokratiopprøret styrta diktaturet Jana Andolan II kom i april 2006, spilte CMDP ei viktig rolle som organisator av demonstrasjoner.
I politiske krav gikk CMDP lengre enn de fleste parlamentariske partiene i Sjupartialliansen for demokrati i Nepal, bl.a. ved å kreve republikk og valg på ei ny grunnlovsgivende forsamling. Ettersom disse krava blei stadig mer sentrale i de store demonstrasjonene, bidro det til å gi organisasjonen økt støtte.
Det gjorde også at dens paroler kom mer politisk på linje med de som blei stilt av opprørspartiet NKP (Maobadi), og førte til at kongevennlige kretser anklaga CMDP for å være en frontorganisasjon for maoistene.

Virksomhet etter at diktaturet falt 2006

Etter at diktaturet falt gikk CMDP inn for at avtalen mellom Sjupartialliansen og Maoistene måtte overholdes og fredsforhandlingene drives raskt framover.
I juli 2006 lanserte CMDP starten på en serie demonstrasjoner, bl.a. for å få oppløst parlamentet fra 1999 og få oppretta ei felles regjering foran valget på grunnlovsgivende forsamling.
I januar 2007, under opprøret i Tarai, sendte CMDP ei gruppe til distriktene som var spesielt ramma som bl.a. laga en rapport om menneskerettighetsbrudd, kritiserte de politiske partiene og oppfordra regjeringa til å innfri krav om økt politisk representasjon.